Sak: Referat fra møtet om etablering av STARS Norge

Dato: 9.april 2021

Deltagere: Stefan Hjørleifsson og Kristin Heggen

Bakgrunn og hensikt

Kloke valg kampanjen i Norge i regi av legeforeningen har inspirert til en organisert nasjonal satsing på våre studenter («learners as leaders») tilsvarende det Canadiske STARS-programmet – Students and Trainees Advocating for Resource Stewardship https://choosingwiselycanada.org/campaign/stars/.

Hensikten med møtet den 9.april var å planlegge etableringen av et STARS program i Norge inspirert av modell fra Canada.

I oktober (sannsynligvis – avhengig av pandemien) skal legeforeningen ha en nasjonal publikumskampanje med støtte fra HOD. Slagordet er «Mer er ikke alltid bedre». Knyttet til kampanjen skal det være en konferanse i Oslo – forutsatt at det er mulig og møtes fysisk - for ca 100 personer. Vi diskuterte muligheten for å lage et arrangement med/for studenter i forbindelse med denne konferanse. Vi antar at et arrangement dagen etter den «store» konferansen er det beste og mest motiverende. Alternativt kan det være en egen sesjon på hovedkonferansen.

Arbeidsgruppe:

Det er behov for å rigge en arbeidsgruppe med studenter + lærere + initiativtakere som kan starte arbeidet med å etablere et norsk STARS program.

Gruppen vil også bestå av:

Stefan Hjørleifsson som representerer både kloke valg kampanjen i legeforeningen og UiB, og Kristin Heggen som representerer det nyetablerte senter for fremragende utdanning – Centre for Sustainable Health Care Education (SHE) ved Det medisinske fakultetet i Oslo. SHE har påtatt seg å være en koordinerende enhet for utviklingen og trolig drift av STARS Norge programmet.

To studenter fra hvert av de fire fakultetene. I Oslo og Bergen er allerede to studenter ved hvert av studiestedene pekt ut som aktuelle. Disse studentene får i oppdrag å rekruttere sin student-kollegaer fra UiT og NTNU.

Eventuelt også en ansatt fra hvert av fakultetene ved NTNU og UiTø – en entusiastisk lærer - for å forankre STARS Norge inn mot undervisningen.

Profesjonsbakgrunn: Vi diskuterte om STARS Norge kun skal være for medisinstudenter, men kom til at lengre kliniske profesjonsutdanninger – som klinisk ernæringsprogrammer – også må med. På sikt kan en tenke å rekruttere fra programmene som utdanner morgendagens ledere.

Fremdrift:

I september arrangeres det et første møte for arbeidsgruppa.

Møtet avholdes i SHE’s lokaler den 17.september (avhengig igjen av Corona).

Oppstart kl 10.15 med kaffe og frukt

Programmet må starte med en presentasjonsrunde av hvem vi er og hvorfor det er interessant å være med i arbeidsgruppa. Redegjørelse og diskusjon av kloke valg kampanjen + STARS programmet i Canada + publikumskampanjen. Håpet er å få en eller flere av de canadiske studentlederne til å fortelle om opplegg og erfaringer fra Canada (digital presentasjon).

Avslutning ca kl 16 med tapas og drikke.

Planlegging og administrasjon:

Det vil være fortløpende planlegging hvor Hjørleifsson og Heggen tar et hovedansvar.

SHE tar et hovedansvar for tilrettelegging og administrasjon av arbeidsgruppen (Heggen sammen med SHEs administrative leder Trine Kleven).

Økonomi:

SHE betaler reise, mat og drikke (frokost, lunsj og middag). Hvis noen vil overnatte i Oslo må det betales av den enkelte selv.